  Виталий Пронин - Кин малпаз вал, куке-соку ми доры но таӵе улон вуоз, - шумпотонзэ ватытэк вера Лидия Павловна Софронова. - Милям кадь пичи гуртъёс ноку выжыкылын выллем улонэз уз адӟе, дыр, малпаллямы.Зэм ик но, Пичи Пурга ёросысь Пуро (Байситово) гуртын улӥсьёслы та нуналэ вунонтэм шумпотон вуиз: коркаосазы газ пыриз. 120 юрт пӧлысь 50 семья майбыр улонэз адӟиз.Та ужрадлы сӥзьыса, Пуро культура юртэ уно калык люкаськылӥз. Табыдӟа саклык висъямзы понна соос бадӟым тау каро ёрос йырлы Михаил Леконцевлы, ёрос администрациен кивалтӥсьлы Леонид Шишкинлы, Аксакшур муниципал кылдытэтлэн йырызлы Валерий Тихоновлы, ёросысь но Кун Кенешысь депутатъёслы, газ пыртӥсьёслы.Ӝоген коркаосазы ву но вуоз. Ульча кузя ведраосын уз ни ветлэ. Ву пыртэменызы сэрен сӥзьылзэ ульчазы нӧд, дэри улӥз, ветлыны шуг луиз. Гуосты согизы, ӵошкатӥзы ке, воксё городын кадь уломы ни, шумпото гуртоос.- Ӝыт но, ӵук но гурез эстыса, нерад луоно вал, - шуэ Александра Исаевна Пикулева. - Весь со секыт пуосты пыртаса, суйёс висьыны кутскизы ни. Табере гань-гань, писэйёс сямен, шуныт коркан пукомы. Газ пыртон дуно усе. Но син кышка, ки лэсьтэ. Уксёен шунтӥськыса уд пукы ук.Любовь Тихонова. Теги: ЖКХ ПичиПурга  